**Szombathely Megyei Jogú Város**

 **Helyi Választási Bizottsága**

**ELŐTERJESZTÉS**

**Szombathely Megyei Jogú Város Közgyűlésének 2018. október 25-i ülésére**

**Tájékoztató a 2018. október 14. napján megtartott időközi önkormányzati képviselőválasztásról**

Szombathely település 05. számú egyéni választókerületében megüresedett egyéni önkormányzati képviselői helyre a Helyi Választási Bizottság (a továbbiakban: Bizottság) 2/2018. (VII.13.) HVB számú határozatával 2018. október 14. napjára időközi választást írt ki.

A választási eljárásról szóló 2013. évi XXXVI. törvény (a továbbiakban: Ve.) 199. §-a értelmében a szavazatszámláló bizottság a szavazatok megszámlálását követően megállapítja a választás szavazóköri eredményét. Szombathely település 05. számú egyéni választókerületében 5 szavazókörben folyt a választás, és mind az 5 szavazókörben a szavazatszámláló bizottság a szavazólapok számbavételét követően megállapította a szavazóköri eredményeket, és azt jegyzőkönyvbe foglalta.

A Ve. 307/N.§-a pedig úgy rendelkezik, hogy a helyi választási bizottság a szavazóköri jegyzőkönyvek alapján összesíti az egyéni választókerületi választás szavazóköri eredményeit, és megállapítja a választás eredményét. A helyi önkormányzati képviselők és polgármesterek választásáról szóló 2010. évi L. törvény 13.§ (1) bekezdése kimondja, az egyéni listán képviselők azok a jelöltek lesznek, akik a megválasztható képviselők száma szerint a legtöbb érvényes szavazatot kapták.

Tájékoztatom a Tisztelt Közgyűlést, hogy a névjegyzéken szereplő 4.305 választópolgárból 1.633 jelent meg a szavazáson, ami 37,9%-os részvételi arányt jelent. A leadott 1.633 szavazatból 10 volt érvénytelen, az érvényes szavazatok száma 1.623. A választáson induló két jelölt közül Dr. László Győző, az Éljen Szombathely! Egyesület jelöltje 927 szavazatot kapott, Dr. Melega Miklós, a FIDESZ – Magyar Polgári Szövetség és a Kereszténydemokrata Néppárt jelöltje 696 szavazatot kapott. Mindezek alapján a Bizottság megállapította, hogy a szavazás eredményes volt, és a megválasztott képviselő Dr. László Győző lett.

A szavazás eredménye ellen 2018. október 17-e 16,00 óráig lehetett jogorvoslati kérelmet benyújtani. Tekintettel arra, hogy erre a fenti határidőig nem került sor, így az eredmény jogerős lett.

A Ve. 206.§- a kimondja, a választás eredményét megállapító választási bizottság a választás eredményének jogerőssé válását követő három napon belül átadja a megbízólevelet a megválasztott képviselőnek. A választási bizottság e hatáskörét a választási bizottság elnökére átruházhatja. A Bizottságtól kapott átruházott hatáskörömben 2018. október 18. napján Dr. László Győzőnek átadtam a megbízólevelet.

Kérem a Tisztelt Közgyűlést, hogy a fenti tájékoztatómat tudomásul venni szíveskedjék.

**Szombathely, 2018. október 18.**

**(:Dr. Popgyákunik Péter:)**

 **HVB elnöke**

**HATÁROZAT JAVASLAT**

**……/2018.(X.25.) Kgy. számú határozat**

Szombathely Megyei Jogú Város Közgyűlése a Helyi Választási Bizottságnak Szombathely település 05. számú egyéni választókerülete vonatkozásában kiírt időközi önkormányzati képviselőválasztásról szóló tájékoztatóját tudomásul veszi.

**Felelős:**  Dr. Puskás Tivadar polgármester

Dr. Popgyákunik Péter HVB elnök

**Határidő:** azonnal